Mielenosoittajat aikovat osoittaa mieltä useiden vuorokausien ajan.

Turvapaikanhakijat aloittivat torstaina mielenosoituksen maahanmuuttoviraston edustalla Pasilan Ratapihantiellä. Mielenosoitusleirin pystytys alkoi kolmelta iltapäivällä ja sen on tarkoitus olla paikallaan useita päiviä.

Mielenosoittajat vaativat maahanmuuttovirastoa tunnustamaan, että Irak ei ole turvallinen maa. Heidän mukaansa Irakin turvallisuustilanne on entisestään huonontunut. Suomi sai marraskuussa Euroopan ihmisoikeustuomioistuimelta tuomion ihmisoikeusrikkomuksesta tapauksessa, jossa ihminen oli palautettu Irakiin ja tapettu siellä kolme viikkoa palautuksen jälkeen.